
Y Treiglad Trwynol

1. Ar ôl y rhagenw fy.

e.e.  	 fy mhenderfyniad    fy nhraethawd   	  fy nghyfle
       	 fy marn                  	  fy narlith       	  fy ngwaith

Cofiwch – nid yw fy yn newid o gwbl



Termau
rhagenw – pronoun






2. Ar ôl yn (yr arddodiad sy’n golygu “in” yn Saesneg).


Sylwch – mae’r yn yn newid o flaen   p  c  b  g  yn ogystal â llythyren gyntaf y gair sy’n dilyn.


e.e.  	yn + Caernarfon    	>     	yng Nghaernarfon
       	yn + Porthcawl       	>      	ym Mhorthcawl
       	yn + Trefdraeth     	>     	yn Nhrefdraeth
    	yn + Brynaman	>     	ym Mrynaman
       	yn + Dolgellau         >     	yn Nolgellau
       	yn + Glyn Ebwy       >     	yng Nglyn Ebwy


Cofiwch mai’r arfer yw treiglo enwau Cymraeg yn unig. Nid oes angen treiglo enwau tramor neu enwau Saesneg heb eu Cymreigio. 


e.e.     ym Mryste       ond yn Bristol

Termau
arddodiad/arddodiaid – preposition/prepositions; 
treiglad trwynol – nasal mutation





3. Yn y geiriau blynedd, blwydd, diwrnod ar ôl 

‘pum’, ‘saith’, ‘wyth’, ‘naw’, ‘deg’, ‘deuddeg’, ‘pymtheg’, ‘deunaw’, ‘ugain’, ‘can’.

e.e.  pum mlynedd    wyth mlwydd oed     ugain niwrnod


Yn yr achosion hyn hefyd mae:  
        deg > deng (deng mlwydd oed)
        deuddeg > deuddeng (deuddeng niwrnod)
        pymtheg > pymtheng (pymtheng mlynedd)

Nodwch – yn achos y gair diwrnod nid yw’r treiglad mor amlwg bellach. Felly mae ‘deg diwrnod’, ‘wyth diwrnod’ a.y.y.b. yn dderbyniol.

